3. schôdza NR SR - 4.deň - B. popoludní
Dátum: 2023-11-21
Poslanec: Matovič, Igor (SLOVENSKO)
Druh vystúpenia: Vystúpenie v rozprave

6. Ďakujem pekne za slovo. Prosím vás pekne, neviete, kde je predkladateľ Erik Tomáš tohto návrhu? By som ho tu rád videl. Šimečka, Michal, podpredseda NR SR 7. Myslím, že je v sále. Vzadu sedí. Matovič, Igor, poslanec NR SR 8. Kde? Tam je, tak, lebo chcel by som udržiavať očný kontakt, lebo si myslím, že to je veľmi dôležitý návrh, lebo neexistuje zásadnejší verejný sľub a verejný prísľub pred voľbami, ktorý strana HLAS Erik Tomáš, ako súčasný minister práce, sociálnych vecí a rodiny a jeho predseda, budúci to prezidentský kandidát Peter Pellegrini dali dôchodcom a podotýkam, 1,5 milióna dôchodcom, jeden a pol miliónom dôchodcom, kde im sľúbili pred voľbami na všetkých mítingoch, ktoré po Slovensku mali, že ešte pred týmito Vianocami im zabezpečia vyplatenie 640 eur. A teraz si to skúsme tak trošičku zhrnúť, čo sa deje od tých volieb. Po voľbách zrazu o nižších cenách potravín ani chýru, ani slychu, boli tichučko. Po voľbách zrazu o utečencoch? Ani ťuk. Ani hlesť, či jak sa to povie, ani slovo. Po voľbách o nižších cenách energií, ktoré sľubovali na bilbordoch? Ani slovo. Po voľbách zrazu o sľube vyplatiť všetkým dôchodcom 640 eur? Ani slovo. Až keď my sme sa začali v našom hnutí dnes s názvom SLOVENSKO alebo v našej koalícii spolu so ZA ĽUDÍ a Kresťanská únia verejne pýtať Erika Tomáša a Petra Pellegriniho, že počkať, ako, to naozaj idete vy spáchať volebný podvod na dôchodcoch, ktorým ste sľúbili pred týmito Vianocami 640 eur a im to naozaj (povedané so smiechom) nejdete vyplatiť? Až potom sa začali tak trošku hmýriť a začali púšťať von také rôzne bubliny aj za pomoci predsedu vlády, už dnes aj so schváleným programovým vyhlásením vlády, Robertom Ficom, že verejné financie sú v katastrofálnom stave. Nie je tam ani vindra, čo by oni mohli, mohli vlastne tým dôchodcom dať, tak, bohužiaľ, tie trináste dôchodky vo výške plnohodnotného dôchodku budú až na budúci rok. A my sme sa s tým neuspokojili. A tlačili sme ďalej a zrazu prišla jedna známa tlačová konferencia, na ktorú sa sám Peter Pellegrini, budúci to prezidentský kandidát, hanbil natoľko ísť, že radšej sa zašil do takej dedine pri Komárne a išiel tam loviť ryby. A nechal pri svojom talizmane, lebo sľúbiť niečo dôchodcom, že voľte ma a potom ja vám dám 13. dôchodky už pred týmito Vianocami, čo je typická v podstate korupcia, tak takéto niečo sľúbiť a potom to splniť, tak normálny človek by na takú asi tlačovú konferenciu (povedané so smiechom) veľmi, veľmi rád išiel. Peter Pellegrini nie. Ten sa zašil radšej loviť ryby, dal sa pasovať za hlavného rybára asi na Slovensku, prijal sa do rybárskeho cechu a zatiaľ nechal svojho oslíka, aby na tlačovke oznamoval, že vlastne oni tým dôchodcom teda predsa aj nejako našli v tej vybrakovanej štátnej kase 200 miliónov eur a teda vyjde to po 150 eur na každého. A my sme sa neuspokojili. A tlačili sme ďalej, sprava, zľava, chlapci dostávali, robili sme si svoju poctivú opozičnú prácu, aj sa trošku čudujem, že niektoré strany do toho v opozícii netlačili, akoby boli vytešené z toho, že títo dôchodci nedostanú, ale tak dobre, možno to je v súlade s DNA tej politickej strany, to neriešim, a tak nastal ďalší deň a prišiel dnešný deň, kde už sa Peťko Pellegrini postavil, už sa nehanbil, už ryby nachytal a myslel si, že dnešným dňom to vlastne všetko vyrieši, lebo sľúbi... a teda tak dobre, tak nie 150, a našli v tej vybrakovanej štátnej kase, čudujte sa, pozametali a našli ďalších 200 miliónov eur a ďalších teda 150 eur pre každého dôchodcu a už to nebude teda 150 tento rok pred Vianocami a bude to 300. A keďže z ich uhla pohľadu je to vlastne už splnený sľub, tak si mysleli, že dnes už sa tam môžu obidvaja ukázať, jako teda oni vlastne týmto zabezpečili splnenie predvolebného sľubu, lebo pre nich tých 40 eur, o ktoré okradnú toho najchudobnejšieho dôchodcu, alebo skoro 200 eur, o ktoré okradnú toho dôchodcu s tým trochu vyšším dôchodkom, pre nich to nič neznamená. To je na kávu. Ale tí dôchodci, pre nich či 40, 100, 150, 190 eur, pre nich je to veľakrát možno aj celomesačný rozpočet na stravu. Pán Tomáš, ktorý si myslí, že liter mlieka stojí 4 eurá, takýto človek nám dnes robí vraj ministra práce, sociálnych vecí, lebo teda on určite veľmi dobre vie, ako teda tí ľudia sociálne strádajú, jako teda nemajú na tie základné potraviny, keď ani len to nevie, koľko stojí liter mlieka. Takže dnes nám síce víťazoslávne oznámili, že teda nebude to teda nula, nebude to ani tých 150, bude to 300 eur pre každého dôchodcu, ale ja vám teda, pán minister, a Peter Pellegrini zašitý niekde, lebo sa opäť hanbí, odkazujem z tohto miesta, naďalej dlžíte 1,5 miliónu dôchodcom 200 miliónov eur. Vy aj keď si tu dnes alebo zajtra odhlasujete pozmeňujúci návrh, že navýšite 150 na 300 po našom tlaku, naďalej okradnete siroty, vdovy, vdovcov, invalidov a starobných dôchodcov o 200 miliónov eur, lebo až keď tých ďalších, tú poslednú časť lupu, ktorý ste im chceli ukradnúť, tým dôchodcom dáte, až vtedy môžme hovoriť, že ste splnili svoj predvolebný sľub. A tie báchorky o tom, že to Sociálna poisťovňa nestihne, sú iba krásny dôkaz toho, že vy si o vašich voličoch myslíte, že sú rovnakí oslíci, ako ste vy sami. Vy si normálne myslíte, že môžete donekonečna klamať a donekonečna vám vaši voliči budú každú jednu lož brať ako pravdu. To naozaj ich chcete s tým klamať, že keď Sociálna poisťovňa dokáže spraviť 1,5 milióna platieb po 150 eur, od dnešného dňa, že 1,5 milióna platieb po 300 eur, že nedokáže urobiť 1,5 milióna platieb miesto toho po 350, 420, 387? Že nevedia si ťuknúť jeden gombíček, vypočítajú si rozdiel, koľko sa im vyplatilo teraz v novembri voči vašemu sľubu 640 eur, doplniť to do kolónky? Však kebyže vám to ručne, iba poslanci nášho poslaneckého klubu rátame, tak to máte za dva dni na papieri spočítané a vypočítané pre každého dôchodcu. Však si dajte, pán Tomáš, teda skúste taký test blbuvzdorný, dajte si do kalkulačky 640 mínus 300 napríklad. Koľko vám to bude trvať napísať do kalkulačky, len prepísať si to na papier? Tri sekundy? Štyri? Päť? Nech sú to tri sekundy krát 1,5, alebo štyri sekundy krát 1,5 milióna dôchodcov. Ak budete mať 6 miliónov sekúnd, vám to bude trvať, keď to napíšete na papier. Keď vás to bude robiť desať, máte to za 600-tisíc sekúnd spravené. Keď vám to bude robiť sto a my vám tých sto brigádnikov na to zoženieme, keď teda nie sú tie informačné systémy v Sociálnej poisťovni, ktoré vy ste budovali za stovky miliónov eur, lebo ste len tie prachy rozkradli a do toho softvéru ste ich nedali. Môžete sa teraz tváriť, že vy tam vašemu susedovi niečo hovoríte, ani neviete, čo hovoríte. A veľmi dobre ma počúvate, pán Tomáš, ja viem. A sa hanbíte jak pes. Alebo mali by ste sa hanbiť jak pes, ak by ste nemali vyoperovanú hanbu. Neviem, či ste pozerali, teraz bola taká celkom pekná tlačovka, tam taký oslíček Tomáš, alebo Erik, jakokoľvek ho nazvete, tak sme s ním trásli, vypadol z neho jeden miešok, aby sme to ľuďom ukázali, aj vašim voličom. Vypadol z neho jeden miešok 200 miliónov eur, trásli sme s ním ďalej, vypadol z neho druhý miešok, 200 miliónov eur a povedali sme, že budeme trásť ďalej, aby z neho vypadol aj ten posledný lup, ktorý chcete ukradnúť dôchodcom, tých 200 miliónov eur. Neznášam v politike, keď si niekto postaví úspech na tom, že podceňuje intelekt svojich vlastných voličov. Tvrdiť vašim voličom, že Sociálna poisťovňa nestihne vypočítať, koľko je rozdiel 640 mínus ich dôchodok, koľko dostali, je naozaj podceňovanie intelektu vašich voličov. Je to klamstvo, podlé klamstvo, a mrzí ma, že týmto klamstvom sa chcete len dopracovať k lupu, v tomto prípade 200 miliónov eur na úkor tých najbiednejších ľudí, na úkor sirôt, vdov, vdovcov, invalidov a starobných dôchodcov. Tí starobní dôchodcovia sú najmä ľudia, viete to vy veľmi dobre, ja, aj každý, že to sú tí ľudia, ktorí vám čítajú z pier. Pre nich ste robili tie kultúrne podujatia, peletóny, akokoľvek to nazveme. Týchto ľudí ste oblbovali a sľubovali ste im, že im dáte, voľte nás a máte 640 eur! A toto je záväzok, z ktorého strana HLAS nemieni a ani neodstúpi! Bez toho nevstúpime do koalície, bez toho nevstúpime do vlády! A my tu z vás jak z nejakého podomového šmejda musíme doslova vytrásať peniaze, o ktoré chcete okradnúť chudákov ľudí. Ľudí, ktorí vás volili. A ešte vám to je smiešne, jak sa spod toho balkónu, kde vás nevidia kamery, rehocete. To naozaj vám, pán Erik Tomáš, je tak smiešne sa teraz smiať z toho, jako vy o 200 miliónov eur okradnete tých najbiednejších ľudí? Pán Tomáš, majte odvahu, sem si sadnite a tu sa smejte, nech to tí vaši voliči vidia, ako sa im smejete do tváre. Pán Tomáš, majte odvahu, tu je vaše miesto jako predkladateľa. Sem si sadnite a tu sa smejte tým vašim voličom, neskrývajte sa pod tým balkónom, kde vás nevidia kamery. Vy ste ich išli okradnúť o viac ako 600 miliónov eur. Len tým, že sme do toho tlačili, ste na konci lup zmenšili na štyristo. Po dnešnom dni to je dvesto. A ja sa vás pýtam, či naozaj máte Boha pri sebe, alebo nemáte práve Boha pri sebe, že okradnete týchto ľudí. Celý váš úspech ste si postavili na tom, že podvádzate biednych ľudí. V roku 2006, keď boli vaše prvé voľby, to už je dnes 17? Sedemnásť rokov, neviem, ktorí z vás tu boli už vtedy, kandidovali, možno akurát tí dvaja, čo stoja, asi aj áno, tak vtedy ste, aj my, to máš pravdu, aj tam celkom dobrý lup si spravil, ale vtedy ste krásne podviedli státisíce okradnutých podvedených ľudí a boli to vtedy ľudia podvedení nebankovkami. Týmto ľuďom ste pred voľbami 2006 sľubovali voľte nás a my zabezpečíme odškodnenie ľudí, tých státisícov ľudí, ktorých okradli nebankovky. Čo ste pre to urobili za tých 17 rokov? Ani ste sa s nimi nestretli. Jednoducho ste zobrali od nich hlasy, potom ste im ukázali dlhý nos alebo holú riť a bez hanby ste ich oklamali. Erik Tomáš, netvárte sa, že máte inú prácu, poďte sem, tu je vaše miesto. Tu je vaša klietka hanby, tu si sadnite, lebo vy ste podviedli dôchodcov. A skúste sem zavolať aj toho vášho hrdinu, čo chce byť prezidentom tejto krajiny, že či teda má tú odvahu sa sem postaviť alebo vystúpiť v tejto rozprave a povedať áno, prepáčte, milí dôchodcovia, prepáčte, milé siroty, prepáčte, milé vdovy, vdovci, ja vás milujem, ale viete, no podviedol som vás, lebo ja predsa musím tomu Haščákovi niečo natlačiť do gágora, a predsa to nebudem dávať vám, ´chudátka´, ktorí nemáte z čoho žiť. Tri a pol roka ste hovorili o tom, jako žijú, jako trú biedu, jako žijú z ruky do huby. A zrazu keď máte možnosť im to dať a máte v štátnej kase, podľa Rady pre rozpočtovú zodpovednosť ku koncu roku budete mať 1 100 miliónov eur, to znamená 1,1 miliardy eur neminutých peňazí, tak vy sa na tie peniaze ulakomíte a miesto toho, aby ste z tých peňazí splnili svoje sľuby, miesto toho tie peniaze idete zobrať pre samých seba. A ešte tento lup idete páchať v skrátenom legislatívnom konaní. Že vám nie je hanba, pán Tomáš. Že vám nie je hanba, zbabelý, zbabelý zbabelec, Peter Pellegrini, klamár, ktorý sa usmieva, bozkáva dôchodkyne, ale keď ich môže podviesť, tak ich podvedie pri prvej príležitosti. A zároveň to idete robiť v skrátenom legislatívnom konaní, lebo však aby rýchlo bolo po tom, aby ľudia na Slovensku o tom nehovorili dlhšie. Ale my vám to nenecháme len tak. Preto sme predložili v pondelok v zákonnom termíne, dokedy sa predkladajú návrhy zákonov, do parlamentu návrh zákona, aby ste museli o tom pekne hlasovať na decembrovej schôdzi. Keď sa vyhovárate dnes, že Sociálna poisťovňa to do konca roka nestihne, splniť váš sľub, lebo, lebo ste si vymysleli hlúposť, tak pekne-krásne splňte ten sľub do konca budúceho prvého kvartálu, alebo teda do konca marca. Tam už žiadna výhovorka nepomôže, že to nestihnú, pevne verím, že teda nechcete hovoriť, že tých 1,5 milióna platieb, hoci Sociálna poisťovňa procesuje desiatky miliónov platieb, že nedokáže vypočítať za tri mesiace a odoslať platby pre toho 1,5 milióna ľudí, ktorých chcete okradnúť. Čiže budete musieť hlasovať o tom, že či chcete splniť svoj vlastný predvolebný sľub. Vlastný predvolebný sľub, že každý jeden dôchodca, bez ohľadu na to, či to je invalid, vdova, sirota alebo starobný dôchodca, dostane pred týmito Vianocami 640 eur. Dobre, nechcete dať pred týmito Vianocami? Budete musieť hlasovať o tom, či im to chcete dať do konca budúceho marca. Som strašne zvedavý, ako sa vyfarbíte voči svojmu vlastnému predvolebnému sľubu. Samozrejme, v druhom čítaní, keď tento návrh zákona, predpokladám, že prejde do prvého a potom aj do druhého čítania, predložíme pozmeňujúci návrh, aby ste museli splniť váš sľub, lebo okradnúť tých najbiednejších ľudí o 200 miliónov eur, lebo stále po tých vašich 300 eurách, stále dôchodcom ukradnete 200 alebo chystáte sa ukradnúť 200 miliónov eur, tak predložíme návrh, aby ste museli vyplatiť alebo Sociálna poisťovňa, vy budete musieť za to hlasovať, alebo hlasovať proti, to už je otázka na vaše svedomie, budete hlasovať o pozmeňujúcom návrhu, aby ste splnili svoj predvolebný sľub ešte do týchto Vianoc. Som veľmi zvedavý, ako sa k tomu postavíte. Lebo vtedy, keď ste nemali žiadnu zodpovednosť, vtedy ste štvali ľudí proti opatreniam počas ťažkej doby, pri covide, pri vojne, pri inflácii, potravinovej, pri extrémnom náraste cien energií. Vy ste sľúbili ľuďom, že budú nižšie ceny energií. Som strašne tiež na to zvedavý, čas sa kráti, ľudia už by si zaslúžili poznať, aké budú mať účty na budúci rok. Ja sa veľmi teším na to, ako nám príde nižší účet za elektriku, nižší účet za plyn, nižší účet za teplo, lebo jednoducho tak ste to sľúbili. Takéto ste mali bilboardy. Po celom Slovensku oblepené stovky, možno tisícky bilboardov, Pellegrini pri tom svoju vlastnú fotku. Viete, pán Tomáš, tomu sa hovorí verejný prísľub. A keď ste raz takýto verejný prísľub dali, tak by ste ho mali aj splniť. Čiže keď už to robíte v skrátenom legislatívnom konaní, lebo ste sa vykašľali na prácu, lebo ste tu týždne rozmýšľali len nad tým, ako si napíšete do programového vyhlásenia vlády, ako si sami sebe udeliť amnestiu, ako zrušiť alebo znížiť tresty za korupciu a nemali ste čas na riešenie svojich vlastných sľubov, tak keď už ste k takémuto rozhodnutiu prišli, že to treba riešiť v skrátenom legislatívnom konaní, naozaj si myslíme, že teda keď v skrátenom, tak v tom prípade tak, ako ste to aj ľuďom sľúbili. Čiže skúste si sami sebe, hovoríte, že máte nachystaný pozmeňujúci návrh na 300 eur, skúste si to premyslieť, prepíšte 300 eur na 640 eur a dopíšte tam jednu jedinú vetu, že 640 eur každému v porovnaní teda s tým, dokopy s tým, čo im bolo vyplatené ako 13. dôchodok v novembri tohto roku. Je to veľmi jednoduchá zmena, môžete si to urobiť sami, môžete si zvolať potom tretiu tlačovú konferenciu o tom, jako teda ste strašne mysleli na dôchodcov a jako im to doprajete a nemusíme ten pozmeňujúci návrh dávať my. My budeme určite radi, keď svoje predvolebné sľuby splníte. Vám to síce nevoní, lebo chápem, keď sme vám takto vytiahli z vrecka 440 miliónov eur, ktoré ste chceli rozkradnúť a nechceli ste ich dať dôchodcom, tak vás to sakra mrzí, lebo 440 miliónov eur nenájdeš na chodníku. Ale nás to teší, že vás tlačíme do plnenia vašich predvolebných sľubov. A chcem vám teda povedať, že napríklad, aby ste teda vedeli, neviem, to by bolo celkom zaujímavé vám opäť dať takú otázku niekde v televíznej diskusii, že či teda minister práce, sociálnych vecí vie aspoň to, že aký je minimálny dôchodok pri človeku, ktorý si odpracoval 40 rokov. Predpokladám, že opäť by ste nevedeli, by ste hovorili možno nejakých tisíc, dvetisíc, jako pri tom mlieku, tak vám chcem povedať, že minimálny dôchodok je 460 eur pri štyridsiatich odpracovaných rokoch. Tak ako ste sme ho nastavili my. A keď teda chcete vedieť, že aký je doplatok na trinásty dôchodok v tom prípade, tak je to približne 230 eur. Čiže aj človek s minimálnym dôchodkom bude mať o 70 eur menej a 300 plus 300 je 600, to je o 40 menej voči tomu, čo ste sľúbili. Čiže aj človeka s minimálnym dôchodkom po odpracovaní štyridsiatich rokoch idete okradnúť o 110 eur. Takže, pán Tomáš, spamätajte sa, prosím vás, lebo okrádať chudobných ľudí, biednych ľudí, okrádať siroty bez rodičov, okrádať vdovy bez manželov, okrádať vdovcov bez manželiek, okrádať starých ľudí, ktorí vybudovali tento štát a ktorí vás s dôverou státisíce volili, je nehanebný zločin, ktorý chcete spáchať. Ešte raz, chýba 200 miliónov eur voči tomu, čo ste sľúbili vašim voličom, takže sa to patrí splniť. A jedným dychom chcel by som sa teda vyjadriť k ďalšiemu nehoráznemu svinstvu, ktoré chcete spáchať na chudákoch dôchodcoch. Ukradnúť dôchodcom rodičovský dôchodok je svinstvo par excellence. Kradnúť matkám detí, ktoré poctivo vychovali deti a ich deti, a veľakrát v chudobe tie deti vychovali, a ich deti možno v chudobe tuto poctivo na Slovensku pracujú a konečne dostali nejaké zadosťučinenie za tú svoju obetu, áno, za to svoje najkrajšie povolanie, ktoré sa rozhodli vykonávať, že sa rozhodli mať deti a vy im teraz idete ukradnúť 315 miliónov eur na budúci rok a normálne ste to povedali na tej tlačovej konferencii, ako keby ste mali plechový ksicht, akoby ste boli teflon, absolútne človek bez akéhokoľvek citu, tak vás upozorňujem, ak toto svinstvo naozaj budete chcieť spáchať, my začneme zbierať podpisy za vyhlásenie referenda, aby ľudia a vaši voliči prišli hlasovať proti vám. Lebo to, čo chcete spraviť, že chcete okradnúť matky, matky za to, že dostávajú aspoň akú-takú almužnu na to, aby mali ako-tak nejaké všimné za to, že vychovávali celý život deti a ich deti pracujú na Slovensku, je do neba volajúci hriech. Čiže ešte raz vás, pán Tomáš, upozorňujem, ak to naozaj spáchate, ak naozaj zrušíte rodičovský dôchodok ľuďom, starým ľuďom na Slovensku, naše hnutie pôjde do vyhlásenia do zberu podpisov pod petíciu za vyhlásenie referenda za zachovanie rodičovského dôchodku. Toto svinstvo zabudnite, že spáchate. Radšej počúvajte toho, prívlastok si odpustím, Danka, radšej spravte tri kroky späť, radšej tie peniaze hľadajte niekde inde, jednoducho nerozkrádajte, ale neberte to chudákom dôchodcom. Vy ste nikde na žiadnom vašom mítingu pred voľbami, na žiadnom vašom vystúpení nepovedali, že vy budete ľuďom brať sociálne istoty. Práve naopak, aj s predsedom vlády ste všade tvrdili, že ľuďom sa nič brať nebude a nebudete znižovať súčasný sociálny štandard. Zrazu matke, poviem vám príklad, pán Tomáš, aj keď sa tam stále rehocete, asi teda vám to je naozaj smiešne, že teda ako idete okrádať chudákov dôchodcov, tak vám poviem príklad chudobnej dôchodkyne na Orave. Chudobná dôchodkyňa na Orave, ktorá má štyri deti, ktoré pracujú povedzme za takú priemernú mzdu 1 400 eur. Poctivo zamestnané pracujú niekde možno na smeny, vychovala v chudobe štyri deti. Ona má minimálny dôchodok, lebo, bohužiaľ, tým, že sa obetovala, možno bola pätnásť rokov na materskej dokopy, možno trošku menej, sa pripravila o kariérny rast a celý život trpela, že mala nižšiu mzdu, ako majú chlapi vo fabrike. Ak by nebola matka, možno by mala takú istú. Toto je na Slovensku fakt. Podľa rôznych prieskumov ženy zarábajú, ženy matky zarábajú približne o 20 % menej ako ženy, ktoré nie sú matkami alebo ako chlapi ich rovesníci. Čiže matky sú trestané za to, že sa rozhodli stať matkami. Táto matka má celý život, tá chudobná matka, ktorá vychovala štyri poctivo, poctivo štyri deti, ktoré dnes pracujú za priemernú mzdu na Orave, mala celý život o 20 % nižšiu mzdu. Logicky, keďže mala celý život o 20 % nižšiu mzdu, bude mať aj dôchodok približne o necelých 20 % nižší. Tak je nastavený, bohužiaľ, dôchodkový systém. Čiže žena trpí od začiatku. Žena, matka trpí od začiatku, jak sa rozhodla mať deti. Finančne trpí, stráda celý život. Konečne naša vláda, nie vaša, ktorá tu dvanásť rokov, vraj sociálnych demokratov, vládla, prišla s riešením na základe návrhu Milana Krajniaka, že takýmto matkám dajme spätne podporu a prejavme im úctu, že boli dôležité pre spoločnosť, lebo vychovávali ľudí, ktorí prispievajú na udržanie sociálneho systému, ktorí prispievajú na udržanie zdravotníckeho systému, ktorí prispievajú do štátneho rozpočtu formou rôznych daní, poplatkov a pokút, ktorí prispievajú na to, aby tento štát mohol fungovať. Táto matka dostala rodičovský dôchodok približne vo výške pri tých 1 400 eurách približne 1 008 eur. Vy tejto matke idete povedať, že namiesto 1 008 eur jej stačí, že jej jej deti dajú polovičku, lebo však aj otcovi sa patrí, že jej dajú polovičku z dvoch percent daní. Viete, koľko to je, tie, tá polovička z dvoch percent daní? Je to 67 eur prinajlepšom, ak tie deti nemajú deti, ak si neuplatňujú daňové bonusy, čo ako, samozrejme, môžeme predpokladať, že to tak nie je. Čiže vy jej idete miesto 1 008 eur rodičovského dôchodku, idete jej dať prinajlepšom 67 eur, čo už samé o sebe je o 941 eur menej, čiže idete ju okradnúť o približne 95 % toho, čo mala, a idete jej zalepiť oči, že na budúci rok vy jej miesto 300 eur dáte 606. Tak skúsme počítať teda spolu. Keď jej raz, budem zaokrúhľovať, zoberiete pri jednej operácii 950 a pri druhej jej pridáte 300, tak stále ste jej ukradli 650. A s čerešničkou na torte, že vy ešte tie deti, ktoré tu poctivo pracujú, tejto chudobnej ženy z Oravy, chudobnej matky z Oravy, vy ešte tie deti idete postaviť pred Sofiinu voľbu, ja by som to nazval Tomášovu voľbu, že či teda budú naďalej podporovať možno ten Plamienok hospic pre zomierajúce deti, ktoré podporovali z tých dvoch percent, alebo teda sa ulakomia a tie dve percentá daní premiestnia v prospech svojej vlastnej matky. Viete čo, bohužiaľ, na Slovensku jak to dopadne? Osemdesiat, 90 %, bohužiaľ, tých detí zoberie tie peniaze tým charitatívnym organizáciám, tým neziskovkám, tým neziskovým občianskym združeniam, možno Združeniu priateľov ZRPŠ alebo jak sa to volá, možno futbalovému krúžku, kam tie deti chodia, zoberú to od nich, cynicky, bohužiaľ, zoberú to a dajú to svojim rodičom. Dajú to tej svojej okradnutej matke, lebo vy tú matku okradnete o 950 eur alebo o 1 008 a oni budú chcieť tú traumu trošičku zmenšiť. Lebo však keď Tomáš nemá cit, Pellegrini keď nemá cit a zoberú bez hanby tejto žene tú odmenu za to, že celý život poctivo vychovávala tie deti a celý život kvôli tomu trpela na nižšej mzde a dôchodku, tak teda dobre, tej mame posunú tie dve percentá daní. Takto cynické, podlé konanie som ešte nevidel. Vy sa nehanbíte byť ešte ministrom práce, sprepytujem, sociálnych vecí a, sprepytujem, rodiny? Takto antisociálne a takto protirodinné opatrenia tu ešte nepredkladal žiaden minister práce, sociálnych vecí a rodiny. Vy ste tromfli Kaníka že hyperbolicky. To jednoducho Kaník? To je odvar, čajový odvar, štyrikrát vylúhovaný čaj. Takýto sociálny netvor, ako ste vy, s tým, čo vy ste sem prišli v prvých týždňoch tejto vlády, to ešte nikto tu ne, si netrúfol žiaden minister práce, sociálnych vecí, takto konať proti rodinám, takto konať proti spravodlivosti, takto podlo konať proti sirotám, vdovám, vdovcom, invalidom. Spamätajte sa, prosím vás, pán Tomáš. Ja viem, že možno máte pocit, že teraz, keď máte bavorák a vyvážate si váš ctený zadok na zadnom kresle bavoráku, že zrazu vy môžete stáť nad morálkou. Ale vy morálku v sebe nemáte, lebo ak by ste ju mali, nikdy by ste ani len nekoketovali nad tým, že vy podvediete jeden a pol milióna dôchodcov a práve tých najbiednejších. A práve tých, ktorí vás na rukách do parlamentu doniesli a nosia vás tam každé jedny voľby. Pán Tomáš, ste bezcitný, sociálny netvor. A prajem vám, aby ste sa raz zobudili v najbližších dňoch, uvedomili si, že ste škodná, viem, že nebudete mať odvahu na to, aby ste odstúpili, ale aby ste sám zdvihli telefón a zavolali Peťkovi Pellegrinimu, ktorému zrejme slovo matka, cit a svedomie tiež nič nehovoria, aby ste mu zavolali a povedali mu, že urobme radšej tri kroky späť. Dal som vám verejnú ponuku, keď neokradnete, nepodvediete tých dôchodcov, jeden a pol milióna, ktorým ste sľúbili, že do týchto Vianoc im vyplatíte 640 eur, a keď nezrušíte trinásty či rodičovský dôchodok pre všetkých rodičov dôchodcov a, podotýkam, je ich za tento rok 842 000, to nie je malý počet ľudí, ktorí rodičovský dôchodok dostávajú, že ak tieto dva svoje vlastné sľuby splníte, keď vy odoláte pokušeniu okradnúť týchto ľudí, tak ja sa vzdám mandátu poslanca Národnej rady, aby som vám takto tu nemusel aj nabudúce klepať na vlastné svedomie. (Potlesk.)